

**PALANGOS MIESTO SAVIVALDYBĖS ADMINISTRACIJOS ŠVIETIMO SKYRIUS**

**PALANGOS MIESTO SAVIVALDYBĖS 2019 M. ŠVIETIMO BŪKLĖS IR PAŽANGOS ATASKAITA**

Palangos miesto savivaldybės 2019 metų švietimo pažangos ataskaita parengta atsižvelgiant į Lietuvos Respublikos Seimo patvirtintos Valstybinės švietimo 2013–2022 metų strategijos tikslus ir uždavinius, į Geros mokyklos koncepcijos nuostatas, Palangos miesto savivaldybės švietimo tikslus ir uždavinius, stebėsenos rodiklius, bendrojo ugdymo mokyklų veiklos kokybės įsivertinimo ataskaitas, ŠVIS, Brandos egzaminų, Pagrindinio ugdymo pasiekimų patikrinimo, Nacionalinio mokinių pasiekimų patikrinimo ir Palangos miesto savivaldybės administracijos Švietimo skyriaus turimus duomenis.

*Palangos miesto savivaldybės 2019–2021 metų strateginiame veiklos plane nustatytas šis švietimo veiklos tikslas -* „Kokybiškos švietimo paslaugos“. Siekiama ne tik sukurti patogesnes fizines mokymosi sąlygas atnaujinant miesto ugdymo (lopšelių-darželių, bendrojo lavinimo mokyklų, neformaliojo švietimo) įstaigų infrastruktūrą, užtikrinant mokinių saugumą, bet ir aprūpinti švietimo įstaigas šiuolaikinėmis mokymo priemonėmis, kelti švietimo įstaigų darbuotojų kvalifikaciją, skatinti mokinių kūrybiškumą ir saviraišką. Sudėtine gyvenimo kokybės ir socialinio saugumo gerinimo dalimi laikoma vaikų ir jaunimo iniciatyvumo skatinimas, vaikų ir jaunimo užimtumo skatinimas, įvairių prevencinių programų įgyvendinimas, kuriomis remiantis tikimasi išugdyti visapusiškai aktyvesnį ir sąmoningesnį jaunimą, dalyvaujantį miesto politiniame, pilietiniame, ekonominiame, kultūriniame ir socialiniame gyvenime.

2019-2021 m. prioritetinės švietimo veiklos sritys:

1. Vaikų fizinio ir emocinio saugumo užtikrinimas.

2. Mokymosi bazės turtinimas, modernizavimas ir edukacinių erdvių kūrimas.

3. Vaikų saviraiškos, socializacijos, pilietinio ir tautinio ugdymo, prevencinių ir kitų neformaliojo vaikų švietimo programų rėmimas.

4. Mokinių mokymo plaukti programos organizavimas Palangos mieste.

**ŠVIETIMO SITUACIJOS PRIVALUMAI PALANGOS MIESTO SAVIVALDYBĖJE**

**STIPRYBĖS**

1. Efektyvus bendrojo ugdymo mokyklų tinklas.

2. Sudarytos geros sąlygos mokiniams, gyvenantiems toliau kaip 3 km nuo Palangos, atvykti į mokyklas. Neįgalieji mokiniai atvežami ir parvežami iš mokyklos nepriklausomai nuo gyvenamosios vietos.

3. Bendrojo ugdymo ir ikimokyklinio ugdymo mokyklose maitinimą organizuoja ir išlaiko Palangos miesto savivaldybė – privatininkai paslaugų neteikia.

4. Specialiųjų ugdymosi poreikių vaikams ir mokiniams sudarytos puikios sąlygos ugdytis (lopšelis-darželis „Žilvinas“ ir „Baltijos“ pagrindinė mokykla).

5. Bendrojo ugdymo mokyklose veikia ir finansuojamos savivaldybės biudžeto lėšomis pailgintos darbo dienos grupės (0,25 etato 1 pradinio ugdymo klasei).

6. Bendrojo ugdymo mokyklose įrengtos išorinės ir vidinės stebėjimo kameros saugumui užtikrinti, ikimokyklinio ugdymo mokyklų teritorijų saugumas atitinka higienos normų reikalavimus.

7. Savivaldybė skiria lėšų švietimo įstaigų materialinei bazei atnaujinti ir ugdymo aplinkai turtinti, rūpinasi mokyklų bazės atnaujinimu. Ženkliai pagerėjo pastatų būklė, mokyklų aprūpinimas ir mokymosi aplinka: renovuotos 5 iš 6 ikimokyklinio ugdymo mokyklos, 3 bendrojo ugdymo mokyklos, informacinėmis technologijomis aprūpinamos visos švietimo įstaigos (multimedijos, kompiuteriai ir kt.), kuriamos nuostabios savitos edukacinės erdvės.

8. Savivaldybė jau daugelį metų finansuoja mokinių saviraiškos, pilietinio ugdymo, gabių ir talentingų vaikų ugdymo programas, vaikų vasaros poilsio programas, socialiai remtinų šeimų vaikų poilsį stacionarinėse stovyklose, kūno kultūros ir sporto projektus (konkursų būdu). Apmoka mokinių, vykstančių į šalies ar tarptautines olimpiadas, konkursus, varžybas ir kitus renginius, bei juos lydinčių mokytojų kelionės išlaidas.

9. Ikimokyklinio ir priešmokyklinio ugdymas užtikrinimas visiems Palangos miesto savivaldybės vaikams (eilių į ikimokyklinio ugdymo įstaigas nėra). Kiekviena ikimokyklinio ugdymo įstaiga turi savo individualią veiklos kryptį.

10. Savivaldybėje veikia vaikų socialinės globos skyrius.

11. Neformaliojo vaikų švietimas tenkina mokinių poreikius ir yra nemokamas Moksleivių klube, Palangos sporto centre (formalųjį švietimą papildantis sportinis ugdymas), bendrojo ugdymo mokyklose. Iš dalies mokama paslauga Stasio Vainiūno meno mokykloje.

12. Nuo 2019 m. Savivaldybėje vykdoma mokinių mokymo plaukti ir plaukimo įgūdžių tobulinimo programa (mokiniams nemokama) - į kūno kultūros pamokas integruotos plaukimo pamokos: 2 ir 4 klasių mokiniams – 32 pamokos, 5-10 ir I-IV gimnazijos klasių mokiniams – 8 pamokos per mokslo metus.

13. Sudarytos sąlygos neįgaliųjų vaikų, turinčių didelių ir labai didelių ugdymosi poreikių socializacijai ir sveikatinimui – 4 kartus per mėnesį nemokamai organizuojamos sveikatinimo dienos Palangos baseine.

14. Savivaldybės švietimo įstaigų pedagogų kvalifikacijos rodikliai yra tarp aukščiausių Lietuvoje. 100 % mokytojų yra savo sričių specialistai.

15. Švietimo įstaigų vadovai, Švietimo skyrius, politikai dalyvauja projekte „Lyderių laikas -3“. Vizija „Laimingas, saugus, kūrybiškas vaikas, norintis mokytis mokykloje“ sėkmingai įgyvendinama švietimo įstaigose.

16. Labai stiprus tarpusavis ikimokyklinio ugdymo įstaigų bendradarbiavimas.

17. Geras ir konstruktyvus bendravimas ir bendradarbiavimas su švietimo įstaigomis.

18. Efektyviai naudojamos mokyklų valdymui skirtos lėšos.

**GRĖSMĖS**

1. Mokyklų vadovų trūkumas įtakoja mokyklos veiklos kokybę. Dalis įstaigų (4) dirba be nuolatinio vadovo jau keletą metų.

2. Sensta mokytojų bendruomenė, todėl tikslinga kuo daugiau pritraukti į mokyklas jaunų žmonių. Vienas didžiausių mokytojų amžiaus vidurkis šalyje kelia grėsmę, kad artimiausiu metu gali trūkti tam tikros srities pedagogų.

3. Mokytojų kvalifikacijos kėlimas IT srityse nėra ženklus, todėl gali kilti vis daugiau problemų dėl IT naudojimo ugdymo procese.

4. Mokinių turinčių mokymosi sunkumų skaičius savivaldybėje auga.

**IŠŠŪKIAI**

1. Socialinio emocinio ugdymo mokyklose stiprinimas ir mokymosi motyvacijos kėlimas.

2. Padidinti mokinių, kurie mokykloje jaustųsi gerai, skaičių.

**I SKYRIUS**

**PALANGOS MIESTO SAVIVALDYBĖS ŠVIETIMO KONTEKSTAS**

|  |
| --- |
| *Rodikliai*  |
| *1.1. Savivaldybės švietimo įstaigų tinklas* |
| Savivaldybė turi optimalų pradinio, pagrindinio, vidurinio ir neformaliojo vaikų švietimo programų teikėjų tinklą, kuris užtikrina asmenų ugdymąsi, pagalbą mokiniui, mokytojui ir mokyklai, suaugusių įtraukimą į Trečiojo amžiaus universitetą. Savivaldybėje veikia 16 Savivaldybės tarybai pavaldžių švietimo įstaigų, iš jų: dvi gimnazijos – Senoji gimnazija ir Sanatorinė mokykla (regioninė mokykla); trys pagrindinės mokyklos – Vlado Jurgučio, „Baltijos“ ir Šventosios pagrindinės mokyklos; viena pradinė mokykla, šešios ikimokyklinio ugdymo įstaigos: lopšeliai-darželiai „Ąžuoliukas“, „Gintarėlis“, „Nykštukas“, „Sigutė“. „Pasaka“, „Žilvinas“; trys neformaliojo vaikų švietimo mokyklos: Stasio Vainiūno meno mokykla, Sporto centras bei Moksleivių klubas ir Švietimo pagalbos tarnyba.„Baltijos“ pagrindinėje mokykloje specialiųjų ugdymosi poreikių mokiniai lanko specialiąsias, lavinamąsias klases, vykdoma socialinių įgūdžių programa. Bendrojo ugdymo mokyklų tinklo pertvarkos 2016-2020 metų bendrasis planas pakoreguotas, numatyta, kad nuo 2020 m. rugsėjo 1 d. Palangos Vlado Jurgučio pagrindinė mokykla bus pertvarkyta į progimnaziją. Pažangos ataskaitas ŠVIS`e paskelbė 5 bendrojo ugdymo mokyklos (Senoji gimnazija, Vlado Jurgučio pagrindinė mokykla, „Baltijos“ pagrindinė mokykla ir Pradinė mokykla,), 2018 m. Švis`e ataskaitas buvo paskelbusios 4 mokyklos.Visos švietimo įstaigos 2 kartus per metus teikia informaciją (duomenis) švietimo būklės ir pažangos stebėjimui, vertinimui, tačiau savo mokyklos pažangos vertinimo ataskaitos svetainėse neskelbia (0 %) |
| *1.2. Gyventojų skaičius ir sudėtis pagal amžiaus grupes* |
| Gyventojų registro duomenimis 17681 žmogus Palangoje yra deklaravę savo gyvenamąją vietą. Beje, Palanga yra viena iš nedaugelio savivaldybių, kur gyventojų skaičius per metus, nors ir nežymiai, bet didėja. Kurorte didėja ir vaikų skaičius. 2019-01-01 duomenimis Palangoje 0–17 metų amžiaus vaikų gyveno 2645, 2020-01-01 duomenimis – 2692. Duomenų šaltinis: Gyventojų registrasPalangos miesto savivaldybėje socialinis ir ekonominis kontekstas išlieka mažai pakitęs – mokinių skaičius per trejus metus kito 5,4 %, darbingo amžiaus gyventojų, neturinčių darbo buvo 7,9 % (2018 m. – 7,2 %), nemokamą maitinamą gavo 4,4 % (2018 m. – 12,9%) mokinių (duomenų šaltinis- ŠMSM). |
| *1.3. Gimstamumas* |
| Gimstamumo Palangos miesto savivaldybėje duomenys rodo, kad vaikų skaičius didėja, o tai reiškia, kad bendrojo ugdymo mokyklose nereikės mažinti pradinių klasių komplektų skaičiaus bent keletą metų. Šaltinis: Palangos Metrikacijos skyrius |
| *1.4. Mokinių skaičiaus kaita pagal ugdymo programas* |
| Mokinių skaičiaus pokytis bendrojo ugdymo mokyklose pagal vykdomas, pradinio, pagrindinio ir vidurinio ugdymo programas (didėja mokinių, ugdomų pagal pradinio ir pagrindinio ugdymo programas skaičius, bet mažėja besimokančių mokinių skaičius pagal vidurinio ugdymo programą):

|  |  |
| --- | --- |
| Mokslo metai  | Mokinių skaičius pagal klases |
| Spec. klasėse | 1-4 klasėse | 5-8 klasėse | 9-10 klasėse | I-II gimnazijos klasėse | III-IV gimnazijos klasėse |
| 2017–2018 | 27 | 672 | 572 | 32 | 201 | 243 |
| 2018–2019 | 30 | 703 | 604 | 28 | 213 | 207 |
| 2019–2020 | 28 | 701 | 650 | 29 | 237 | 197 |

Duomenų šaltinis: Mokinių registrasKlasių komplektų skaičius iki 2020 metų bendrojo ugdymo mokyklose (be Sanatorinės mokyklos) ir pokytis:

|  |  |  |  |  |
| --- | --- | --- | --- | --- |
| Mokslo metai | Specialiosios klasės | Pradinis ugdymas | Pagrindinis ugdymas | Vidurinis ugdymas |
| Planuotas klasių skaičius/ faktiškai sukomplektuotų klasių skaičius | Planuotas klasių skaičius/faktiškai sukomplektuotų klasių skaičius | Planuotas klasių skaičius/faktiškai sukomplektuotų klasių skaičius |
| 2017–2018 | 4 | 33/32 | 36/37 | 9/9 |
| 2018–2019 | 4 | 32/33 | 36/38 | 9/8 |
| 2019–2020 | 4 | 34/32 | 38/39 | 8/8 |

Tendencijos: mažėja mokinių, besimokančių pagal vidurinio ugdymo programas: 2018-2019 m. m. į III gimnazijos klasę atėjo mokytis 79,3% nuo visų mokinių tais metais įgijusių pagrindinį išsilavinimą, atitinkamai 2019-2020 m. m. – 82,78 % .  |
| *1.5. Pagal privalomo ugdymo programas nesimokančių 7-16 metų vaikų dalis* |
| Nesimokančių pagal privalomojo ugdymo programas (pradinio ir pagrindinio) Palangos miesto bendrojo ugdymo mokyklose skaičius kinta neženkliai: 2017 m. nesimokė 8,9 %, 2018 m. – 8,5 %, 2019 m. – 8,49 % mokinių t. y. mokiniai, kurie išvyko iš šalies ir nedeklaravo išvykimo.  |

***Pažangos vertinimas***

Palangos miesto savivaldybės bendrojo ugdymo mokyklų tinklas atitinka Savivaldybės gyventojų poreikius, visiems asmenims sudarytos lygios galimybės ugdytis ir būti ugdomam: dalyvavimas ikimokyklinio ir priešmokyklinio ugdyme sudaro 100,8% (priimami ir tėvų, negyvenančių Palangoje, bet dirbančių Palangos miesto savivaldybės teritorijoje, vaikai), ypatingas dėmesys skiriamas specialiųjų ugdymosi poreikių mokiniams.

Lygių galimybių ir prieinamumo užtikrinimas – 100 proc.

Jungtinių klasių mokyklose nėra – 0%.

Klasių, kuriose būtų mažiau mokinių nei 8 – nėra-0 %

**Pažanga padaryta**. Planuota reikšmė pasiekta 100 proc.

**II SKYRIUS**

**ŠVIETIMO MATERIALINIS APRŪPINIMAS**

|  |
| --- |
| *Rodikliai*  |
| *2.1. Švietimo finansavimas*  |
| Savivaldybė švietimo srities finansavimui skiria pakankamai lėšų, atlyginimai mokami laiku, švietimo įstaigos įsiskolinimų neturi. 2019 m. *valstybės tikslinės dotacijos mokymo lėšų* skirta 4018,9 tūkst. eurų,. Vidutinė mokymo lėšų suma per metus vienam sutartiniam priešmokyklinio ugdymo grupių, bendrojo ugdymo mokyklų mokiniui, kuris mokosi pagal pradinio, pagrindinio arba vidurinio ugdymo programą, teko 20094 eurai (atitinkamai 2018 m. – 3513,12 tūkst. Eurų, vienam mokiniui – 18025 eurų). 2019 m. mokyklos aplinkai (ūkio išlaikymui) iš Savivaldybės biudžeto skirta – 1736,9 tūkst. eurų. Vidutinė mokyklos aplinkai steigėjo skirtų lėšų suma per metus vienam mokyklos mokiniui, kuris mokosi pagal pradinio, pagrindinio arba vidurinio ugdymo programą, teko – 943 eurų (atitinkamai 2018 m. -1488,8 tūkst. eurų, vienam mokiniui teko – 834 eurų).Vieno mokinio išlaikymo kaina mokykloje 2019 m. buvo 28836 eurų (2018 m. vidutinė vienam mokiniui tenkanti lėšų suma - 25663 eurų).  |
| *2.2. Mokinių pavėžėjimui skirta lėšų suma ir pavežamų mokinių dalis (%)* |
| Palangos miesto savivaldybėje mokiniai į mokyklą pavežami mokykliniais autobusiukais (Šventosios pagrindinės mokyklos mokiniai ir „Baltijos“ pagrindinės mokyklos specialiųjų poreikių mokiniai) ir spec. reisais (perkama pavėžėjimo paslauga). Mokinių, kurie į mokyklą atvyksta tarpmiestiniais autobusų maršrutais, kelionės išlaidas pagal pateiktus bilietus kompensuoja savivaldybė. 2019 m. (per 1 mėn.) mokykliniais autobusais buvo pavežami 38 mokiniai ir 18 spec. poreikių mokiniai, pavėžėjimui per metus skirta 10600 eurų (atitinkamai 2018 m. (per 1 mėn.) mokykliniais autobusais buvo pavežami 38 mokiniai ir 16 spec. poreikių mokinių, pavėžėjimui per metus skirta 11300 eurų). Į bendrojo ugdymo mokyklas spec. reisais 2019 m. (per 1 mėn.) pavežami 105 mokiniai (6%), pavėžėjimo paslaugai per metus skirta 82811,00 eurų (atitinkamai 2018 m. (per 1 mėn.) pavežami 105 mokiniai (6%), pavėžėjimo paslaugai per metus skirta 75691,00 eurų). 2019 m. 6,84 % mokinių nuo viso mokinių skaičiaus buvo reikalinga pavėžėjimo paslauga (atitinkamai 2018 m. - 7,3 %) |
| *2.3. Nemokamai maitinamų priešmokyklinio ugdymo vaikų ir bendrojo ugdymo mokyklų mokinių dalis* |
| Palangos miesto savivaldybės bendrojo ugdymo mokyklose mokinių maitinimas organizuojamas ne centralizuotu būdu. Mokyklų valgyklas išlaiko savivaldybė. Nemokamai maitinamų vaikų ir mokinių skaičius 2019 m. palyginus su 2018 m. sumažėjo 1,63 %, o tai rodo, kad gerėja Savivaldybės socialinis saugumo aspektas.  |
| *2.4. Bendrojo ugdymo mokyklų pedagogų kvalifikacijai tobulinti panaudotų ir skirtų lėšų santykis*  |
| Pagal mokymo lėšų panaudojimo metodiką pedagogų kvalifikacijai tobulinti reikia panaudoti ne mažiau kaip 80% kvalifikacijai skirtų lėšų, tačiau bendrojo ugdymo mokyklos šios rekomendacijos neįgyvendina, nes seminarus ir mokymus organizuoja vietoje, tokiu būdu sutaupant dalį lėšų, kuriuos galima skirti kitoms ugdymo reikmėms.2019 m. bendrojo ugdymo mokyklų mokytojų ir kitų ugdymo procese dalyvaujančių asmenų kvalifikacijos tobulinimui skirta 9694,00 eurų (2018 m. – 10107,00 eurų). Dalį lėšų, skirtų mokytojų kvalifikacijai, mokyklos panaudojo kitoms reikmėms.  |
| *2.5. Vadovėliams ir mokymo priemonėms skirtų lėšų panaudojimas* |
| Pagal MK lėšų panaudojimo metodiką, mokyklos vadovėliams ir kitoms mokymo priemonėms turi panaudoti ne mažiau kaip 80% lėšų, skirtų būtent šioms reikmėms. Šis rodiklis jau keletą metų visose švietimo įstaigose įgyvendinamas sėkmingai, vadovai skiria ypatingą dėmesį šiai sričiai:2019 m. bendrojo ugdymo mokykloms mokymo priemonėms ir vadovėliams įsigyti buvo skirta – 39416,00 eurų., panaudota daugiau ir tai sudarė 121,55 % (analogiškai 2018 m. iš mokymo lėšų buvo skirta 38301,00 eurų., panaudota 95,66 % skirtų lėšų). |

**Pažangos vertinimas**

Švietimo materialinio aprūpinimo rodikliai parodo Savivaldybės materialinį ir finansinį indėlį į švietimo aprūpinimą. Siekinys „Maksimaliai ir tikslingai panaudoti lėšas mokinių ugdymui“ sėkmingai įgyvendinamas. Palangos miesto savivaldybės indėlis į švietimo aprūpinimą yra svarus, skiriama daug dėmesio mokyklų ugdymo sąlygoms gerinti, pedagogų darbo užmokesčiui didinti, IT įsigijimui, specializuotų kabinetų įrengimui, saugios aplinkos kūrimui ir pan.

Vienam mokiniui vidutiniškai per metus tekusios mokymo lėšos, skirtos ugdymo procesui organizuoti ir valdyti – 1521 euras, kai tuo tarpu panašiose savivaldybėse – 1449 eurų.

Vienam mokiniui vidutiniškai per metus tekusios mokymo lėšos, skirtos vadovėliams ir kitoms mokymo priemonėms – 25 eurai, kitose panašiose savivaldybėse – 24 eurai.

Pedagoginių darbuotojų kvalifikacijai tobulinti panaudotos mokymo lėšos tenkančiam vienam pedagoginiam darbuotojui -45 eurai, kai tuo tarpu panašiose savivaldybėse – 60 eurų.

Palangos miesto savivaldybė mokyklų aplinkai ir ugdymui (papildomos lėšos darbo užmokesčiui) iš biudžeto kasmet lėšas padidina (mokyklų ir mokyklos darbuotojų skaičius išlieka beveik toks pat kaip ir kiekvienais metais) – 2019 m. skirta 14,28 % lėšų daugiau nei 2018 m.

Palangos miesto savivaldybės bendrojo ugdymo mokyklų vienam mokiniui vidutiniškai per metus tekusios ūkio (mokyklos išlaikymas iš savivaldybės biudžeto lėšų) lėšos– 943 eurai (2018 m. -843 eurai), kitose panašiose savivaldybėse – 595 eurai.

**Pažanga padaryta.**

**III SKYRIUS**

**ŠVIETIMO INTELEKTUALINIAI IŠTEKLIAI**

|  |
| --- |
| Rodikliai |
| 3.1. Pedagogų amžius |
| Palangos miesto bendrojo ugdymo mokyklose dirbo 193 pedagogai, iš jų 25 vyrai, jaunų mokytojų iki 29 m. amžiaus – 2. Didžioji dalis pedagogų 45–59 m. amžiaus, didėja vyresnių nei 60 m. amžiaus pedagogų skaičius (2018 m. – 21,17 %, o 2019 m, – 24,66 % nuo viso pedagogų skaičiaus), mokyklose dirbo 18 pensinio amžiaus pedagogų. Vidutinis pedagogų amžius yra didesnis nei 50 metų.  |
|   |
| *3.2. Mokyklų pedagogų pasiskirstymas pagal kvalifikacines kategorija*  |
| 2019 m. aukščiausios kategorijos (ekspertų ir mokytojų metodininkų) bendrojo ugdymo mokyklose dirbo – 66,07 %, ikimokyklinio ugdymo mokyklose – 34,61%, neformaliojo vaikų švietimo mokyklose – 40,32 % mokytojų ( 2018 m. atitinkamai: 67,66 %/32,94%/43,10%). Bendrojo ugdymo mokyklose aukščiausios kategorijos pedagogų yra daugiau nei 60 %. Duomenų šaltinis: ŠVIS |
| 3.3. Pagalbos mokiniui ir mokytojui specialistai  |
| Pagalbos mokiniui specialistų (logopedų, spec. pedagogų, soc. pedagogų, psichologų) skaičius (asmenimis) Savivaldybėje kinta neženkliai: 2017 m. buvo 12, 2018 m. – 12, 2019 m. – 11. 2019 m. vienam pagalbos mokiniui specialistui bendrojo ugdymo mokyklose teko 38 specialiųjų ugdymosi poreikių turinčių mokinių (2018 m. – 43), kai tuo tarpu panašiose savivaldybėse vienam specialistui 2019 m. teko 50 mokinių. 2019 m. specialioji pagalba buvo reikalinga 28,51 % bendrojo ugdymo mokyklų mokiniams ir 33,88 % ikimokyklinio ugdymo mokyklų vaikams (plg. 2018 m. atitinkamai 26,49 % ir 20,59 %).Kiekviena bendrojo ugdymo mokykla, priklausomai nuo mokinių, kuriems reikalinga pagalbos mokiniui specialisto pagalba skaičiaus, turėjo atitinkamai logopedo, spec. pedagogo etatų skaičių. Psichologo ir soc.pedagogo pareigybių skaičius kiekvienai mokyklai buvo nustatytas nuo mokykloje besimokančių mokinių skaičiaus. Kiekvienai bendrojo ugdymo mokyklai buvo užtikrintas 100 % pagalbos mokiniui specialistų pereigybių finansavimas. Duomenų šaltinis: ŠVISKategorijos: 2019 m. atestuotų pagalbos mokiniui specialistų buvo 18%, vyr. specialistų – 37 %, metodininkų specialistų –45 % (atitinkamai 2018 m.: 29 %/34 %/41 %). |

**Pažangos vertinimas**

 Siekis, kad Savivaldybės švietimo įstaigose dirbtų 80 % aukštos kvalifikacijos pedagogų, neįgyvendintas, tačiau aukštos kvalifikacijos mokytojų dalis (66,7%) yra aukštesnė nei kitose šalies miestų savivaldybėse (44,4 %). Aukšta mokytojų kvalifikacija lemia gerą mokinių mokymosi lygį ir aukštus akademinius mokinių pasiekimus.

Mokinius gyventi informacijos amžiuje turi mokyti ženkliai jaunesni pedagogai, bendrojo ugdymo mokyklose 30–49 metų amžiaus mokytojų yra 35,3 % - tai prasta situacija, kuri keisis sunkiai (nėra jaunų mokytojų), ir t. y. išorinis veiksnys, kuris nepriklauso nuo Savivaldybės pastangų.

Pagalbos mokiniui specialistų yra pakankamai, Savivaldybė deda visas pastangas, kad mokiniai, turintys specialiųjų ugdymosi poreikių, turėtų ir pakankamą skaičių mokytojo padėjėjų (2018 m. – 32,6 pareigybės, 2019 m. – 23,25 pareigybės).

**Pažanga padaryta, bet planuota reikšmė dar nepasiekta.**

**IV SKYRIUS**

**ŠVIETIMO PASLAUGOS**

|  |
| --- |
| Rodikliai |
| 4.1. Mokinių pavėžėjimas |
| Savivaldybės organizuojamas mokinių, gyvenančių kaimo vietovėse toliau kaip 3 km iki mokyklos, ir specialiųjų poreikių mokinių pavėžėjimas vertinamas labai gerai. Mokinius į mokyklą paveža 2 geltonieji autobusiukai (vienas iš jų skirtas didelių ir labai didelių specialiųjų poreikių mokinių pavėžėjimui), specialiųjų reisų autobusai (skirti tik mokiniams atvykti į mokyklą) ir priemiestinio maršruto autobusai – visas išlaidas dengia Savivaldybė.  |
| 4.2. Psichologinė ar/ir specialioji pedagoginė ir specialioji pagalba bendrojo ugdymo mokiniams |
| Kasmet didėja bendrojo ugdymo mokyklų mokinių, kuriems reikalinga psichologinė ar/ir specialioji pedagoginė ir specialioji pagalba, skaičius. 2019 m. tai sudarė 31,77 % mokinių nuo visų mokinių skaičiaus (2018 m. – 26,49 %).Logopedo pagalba buvo reikalinga (ir suteikta) – 12,11 % mokinių, specialiojo pedagogo – 6,79 %, judesio ir padėties korekcijos pedagogo – 0,3 %, mokytojo padėjėjo – 2,99 %, visų specialistų – 9,58 %.Duomenų šaltinis Palangos ŠPT ir bendrojo ugdymo mokyklų ataskaitos |
| 4.3. Neformaliojo vaikų švietimo paslauga |
| Iš viso bendrojo ugdymo mokyklose 2019 m. mokėsi 1841 mokinys, iš jų neformaliojo užsiėmimus mokykloje lankė 427 mokiniai, tai sudarė23,19 % nuo visų mokinių skaičiaus. 2019 m. m. mokinių, ugdomų pagal tikslinėmis valstybės lėšomis finansuojamas NVŠ programas, buvo 1070, tai sudarė 59,9 % nuo viso mokinių skaičiaus, tuo tarpu 2018 m. NVŠ programas lankė 47,39 % mokinių. Mokiniai galėjo rinkosi veiklas įvairiose sporto, meno, pilietinio ugdymo ir informatikos programas, kurias vykdė 13 NVŠ teikėjų.2019 m. neformaliojo švietimo mokyklose dalyvavo 1338 mokiniai, tai sudaro 72,67 % nuo visų mokinių skaičiaus, tuo tarpu 2018 m. sudarė 60, 67 %. Labai ženkliai pakilo mokinių skaičius Moksleivių klube (švietimo įstaiga sugebėjo padidinti siūlomą programų, kurias vaikai mielai lankė, skaičių) ir Sporto centre (pradėtos vykdyti sportinė plaukimo, gimnastikos ir badmintono programos). Duomenų šaltinis: ŠVIS |

**Pažangos vertinimas**

Siekiamybė, kad bent 80% bendrojo ugdymo mokyklose besimokančių mokinių lankytų nors vieną neformaliojo ugdymo veiklą – pasiekta.

 Siekis, kad švietimo įstaigose specialioji pagalba būtų teikiama 100 % mokinių, kuriems reikalinga ši pagalba – pasiektas.

**Pažanga padaryta, planuotos reikšmės pasiektos.**

**V SKYRIUS**

**DALYVAVIMO ŠVIETIMO PROCESE RODIKLIAI**

|  |
| --- |
| *Rodikliai* |
| *5.1. Palangos miesto savivaldybės švietimo įstaigose ugdomų 0–5 metų vaikų dalis* |
| 2019 m. ikimokyklinio ugdymo įstaigas lankė 71,22 % vaikų palyginus su bendru savivaldybėje gyvenančių to amžius vaikų skaičiumi. Palyginus keleto metų duomenis, matyti, kad ikimokyklinio ugdymo mokyklas lankančių vaikų dalis svyruoja 3-4 %. Apie 28-29 % vaikų, nelankančių lopšelių-darželių yra vaikai 0-2 metų amžiaus. Visiems vaikams 100% užtikrinamas ikimokyklinis ugdymas, eilių į ikimokyklinio ugdymo įstaigas nėra.  |
| *5.2. Mokinių pasiskirstymas pagal ugdymo programas* |
| Mokinių skaičiaus pokytis bendrojo ugdymo mokyklose pagal ugdymo programas

|  |  |
| --- | --- |
| Mokslo metai  | Mokinių skaičius pagal programas ir klases |
| Ikimokykl.ugdymo programos | Priešmok. ugdymo programos  | Spec. klasės | 1-4 klasės | 5-8 klasė | 9-10 klasės | 1-2 gimnazijos klasės | 3-4 gimnazijos klasės |
| 2017–2018 | 616 | 175 | 27 | 672 | 572 | 32 | 201 | 243 |
| 2018–2019 | 626 | 164 | 30 | 703 | 604 | 28 | 213 | 207 |
| 2019-2020  | 636 | 144 | 28 | 702 | 651 | 29 | 236 | 195 |

Mokinių skaičius optimalus, mokyklos teikia panašios kokybės išsilavinimą, yra neperkrautos, nedirbama dviem pamainomis. Nuo 2017-2018 m. m. Vlado Jurgučio pagrindinėje mokykloje mokiniai nėra mokomi pagal pagrindinio ugdymo programos antrąją dalį, todėl įgyvendinant Palangos miesto savivaldybės bendrojo ugdymo mokyklų 2016-2020 m. bendrąjį planą, ši mokykla nuo 2020-09-01 pakeis pagrindinės mokyklos tipą į progimnazija.  |
| *5.3. Praleistų pamokų, tenkančių vienam mokiniui, skaičiaus pasiskirstymas pagal priežastis* |
| Bendrojo ugdymo mokyklų mokinių pamokų lankomumas buvo viena iš aktualiausių problemų, dėl kurios mokyklos susitelkė, ėmėsi joms prieinamų priemonių ir pagerino mokinių pamokų lankomumą. Pokytis akivaizdus.  |
| *5.4. Užsieniečių mokinių skaičius mokykloje* |
| 2019 m. į Palangos miesto savivaldybės bendrojo ugdymo mokyklas mokytis iš užsienio atvyko 12 mokinių, iš jų 7 užsieniečiai (2018 m. analogiškai – 8 mokiniai, iš jų 4 užsieniečiai). Užsieniečių mokinių mokyklose skaičius svyruoja neženkliai: 2018 m. tai sudarė 0,44 %, 2019 m. – 0,65 % nuo visų mokinių skaičiaus. Net ir toks neženklus šio rodiklio didėjimas rodo, kad ateityje mokykloms reikės daugiau dėmesio skirti užsieniečių mokymui, jų integracijai į mokyklos bendruomenę. |

**Pažangos vertinimas**

 Dalyvavimo švietimo procese rodikliai parodo, kuri mokinių dalis ir pagal kokias programas mokosi bendrojo ugdymo ir neformaliojo švietimo mokyklose, mokinių lankomumą. Siekinys „pagerinti mokinių pamokų lankomumą 40 %“ pasiektas: nepateisintų pamokų skaičius, tenkantis vienam mokiniui ženkliai sumažėjo t. y. nuo 10,3 % iki 7,6 %.

**Pažanga padaryta.**